Anno Domini millesimo ducentesimo sexagesimo sexto statuta sunt haec apud Cistercium in Capitulo generali. 1.  Cum conversi et servientes venientes ad abbatias et grangias Ordinis cum curribus et quadrigis, officialibus locorum et magistris grangiarum super suo et equorum suorum victu existant multipliciter importuni, volens generale Capitulum eorum importunitatibus congruis remediis obviare, duxit provide statuendum, quod cum ad loca seu grangias venerint memoratas, his solummodo sint contenti quae ab officialibus seu grangiarum magistris eis fuerint liberaliter ministrata, dicti autem officiales et magistri, ea circa eos discretione ministrando utantur, quod nec ipsos officiales vel magistros petentium importunitas scandalizet nec ministrantium parcitas vel tenacitas sit petentibus occasio vel materia conquerendi. Conceditur autem adducentibus salmones et sepias ad usum Capituli generalis quod eisdem in vecturis provideant qui voluerint, et qui noluerint minime teneantur. In adducendis vero rebus aliis quibuscumque in vecturis propriis quilibet sibi providere teneatur, nisi forte equi eorum defecerint, et hoc faciant secundum communem Ordinis charitatem, et cum eos ab abbatiis discedere contigerit, panis et caseus et consimilia pro victualibus pro una tantum refectione eisdem ministrentur. 2.  Cum super citationibus abbatum clamor validus in auribus Capituli generalis insonuerit, quod patres abbates seu visitatores, qui ab eis diriguntur, ad maternas vel ad alias quascumque citant abbatias, et huic gravi querimoniae volens medelam adhibere Capitulum generale ordinat et diffinit, ut nulli patrum seu visitatorum de cetero ad aliam quam ad suam abbatiam, cui idem abbas praefuerit, citare liceat, sed in visitationibus prout debuerint omnia compleantur. Si vero contra abbatem depositionis sententia danda fuerit, et in ipsa forte domo contra abbatem non possint tuto procedere, ipsum abbatem ad tutiorem et propinquiorem abbatiam citare poterunt, et in citatum praesentem vel absentem, si citatus venire contempserit, ex certa depositionis causa ibidem animadvertere liceat, si viderint expedire. 3.  Statuit et ordinat Capitulum generale quod cum aliquae commissiones contra aliquas personas Ordinis a Capitulo generali committitur, in ipsis commissionibus certi exprimantur articuli in ipso Capitulo propositi, super quibus fuerit inquirendum, et de eisdem articulis sigillatis fiat copia tam partibus quam inquisitoribus a Capitulo constitutis, et anno sequenti praesententur eidem articuli Capitulo generali ut illi liquere possit si processerint secundum traditam sibi formam nec aliquae litterae nomine Capituli generalis sigillentur, exceptis quaestuosis et orationum litteris, nisi prius coram Diffinitoribus recitentur. 4.  Cum per apostasiam monachorum et conversorum Ordo laedatur enormiter, et maxime ex pluralitate vestium quas secum deferunt ad saeculum, multa fiant incommoda, statuit et ordinat Capitulum generale ut monachi et conversi quos apostatare contigerit, si plus quam duas tunicas et cucullam monachus, conversus vero cappam ad saeculum deportare praesumpserint, pro furto residuum habeatur. 5.  Ad conservationem pacis et remotionem scandalorum, quae possent inter Ordinem nostrum et Ordinem Fratrum Minorum et Praedicatorum in posterum suboriri, statuit et ordinat Capitulum generale ut nulla persona illorum Ordinum recipiatur ad nostrum Ordinem, nisi de generalis Capituli licentia speciali, etiam si habeat litteras commendatitias vel suorum licentiam praelatorum, maxime cum viderimus litteram sanctissimi patris domini Clementis Papae inhibitionem huiusmodi continentem. 6.  De fratre Michaele qui per sua indicibilia vitia se reddidit Deo et hominibus odiosum, praecipitur abbatibus et universis Ordinis personis ut ubicumque inventus fuerit, capiatur, et ad domum Vallis Sanctae Mariae in expensis propriis eiusdem domus deducatur, et teneatur ibidem fortiter catenatus usque ad nutum Capituli generalis. 7.  Ad detestationem et abolitionem indicibilis vitii, propter quod in filios diffidentiae legitur ira Dei venisse, statuit Capitulum generale ut si quae persona nostri Ordinis inventa fuerit hoc vitio laborare, et fama contra ipsum a retroactis temporibus invalescit ; si tres testes fide digni de nostro Ordine contra ipsum deposuerint, licet in testimonio fuerint singulares, nihilominus pro legitimis testibus habeantur, et contra dictum criminosum tamquam contra convictum probabiliter secundum Ordinis rigorem procedatur. De signis autem turpibus et notabilibus istius vitii, si qui culpabiles inventi fuerint, teneantur in catenis, sine habitu regulari, in loco ab aliis segregato, nec barbam eis radere liceat, si tamen super dictis articulis per fide dignos et per famam, ut superius dictum est, fuerint legitime comprobati. 8.  Abbatibus Frisiae conceditur auctoritate Capituli generalis quod tertio anno vicissim veniant ad Capitulum generale, ita tamen quod duo ipsorum ad minus singulis annis venire personaliter non omittant. 9.  Statuit et ordinat Capitulum generale quod notarii Diffinitorum et Capituli iurent eodem modo et ordine quemadmodum de Diffinitoribus est statutum. 10.  Officium beati Nichomedis, quod impeditur propter octavam Virginis gloriosae, in alia festivitate sua scilicet prima die mensis iunii plenarie dicatur, sicut in gradualibus est notatum, et habeat commemorationem suam in octava beatae Virginis secundum quod hactenus fieri consuevit. 11.  Districte praecipitur auctoritate Capituli generalis ne monachi, qui veniunt cum abbatibus et intrant Cistercium tempore Capituli generalis, ponantur in infirmitorium, nisi infirmitatem habeant evidentem, sed continue sint cum aliis monachis in conventu. 12.  Petitio abbatum Aquae frigidae, de Cava, de Sigillariis, de Porta Coeli, de Alta ripa et de Morimundo in Lombardia, de emittendis suis conventibus, exauditur. 13.  Auctoritate Capituli generalis districte inhibetur ne de cetero occasione aliqua eleemosynarii sive pitantiarii seu quocumque nomine censeantur, ad faciendas conventui pitantias generales se intromittant, sed omnes eleemosinae ad nutum abbatum, prout melius iudicaverint, expendantur. 14.  Statuit et ordinat Capitulum generale ut abbates constituti infra terminos legationis domini Simonis tituli Sanctae Ceciliae presbyteri cardinalis Apostolicae Sedis legati, solvant expensas factas et faciendas pro defensione privilegiorum nostrorum in causa decimae, quae ab Ordine infra legationis terminos memoratos secundum summam et terminos qui eis a patribus abbatibus fuerint constituti ; negligentes vero patres abbates coerceant secundum diffinitionem olim editam a Capitulo generali. 15.  Constituit autem generale Capitulum dominum Cistercii abbatem et quatuor primos abbates procuratores ad prosequendum negotium decimae prout viderint expedire, et ad substituendum sibi procuratores alios prout indiguerint, et appellandum et faciendum generaliter omnia quae in dicto negotio fuerint facienda. 16.  Cum multa contra Humbertum quondam cellerarium Cistercii proposita sint et probata, praecipitur tam priori quam cellerariis Cistercii auctoritate Capituli generalis ut dictum Humbertum usque ad voluntatem abbatis Cistercii faciant sub arcta custodiri custodia carcerali. 17.  Petitio abbatis de Beoch qui petit absolvi a susceptione hospitum per biennium exauditur. Hoc idem conceditur abbati de Ebrebaco per biennium, abbati de Balerna per triennium, abbati de Leoncello, per quadriennium. 18.  Abbati Claraevallis indulgetur quod tres vel quatuor monachos de Studio Parisiensi, quos voluerit et iudicaverit meliores, ei liceat retinere, nec inviti praeficiantur in domo aliqua in abbates. 19.  Petitio comitissae Salesbreiae quae petit unum conversum sibi assignari de domo de Dora, dummodo honestis deputetur officiis, exauditur. 20.  Petitio illustris regis Arragonensis qui petit sibi concedi unum conversum Ordinis a quacumque domo voluerit in regno suo, dummodo honestis deputetur officiis, exauditur. 21.  Petitio venerabilis patris episcopi Petragorensis pro faciendo anniversario suo in domo de Petrosa post eius obitum, exauditur. 22.  Petitio nobilis viri Guillelmi de Chaneto militis qui petit sibi concedi unum conversum de Fonte frigido, dummodo honestis deputetur officiis, exauditur. 23.  Petitio abbatis de Boseleia de faciendo festo sancti Augustini apostoli Anglorum in domo sua cum una missa et XII lectionibus, exauditur. 24.  Petitio abbatis Casae novae qui petit fieri commemorationem beati Bartholomei in vesperis et laudibus in monasterio quod dicitur Sancti Bartholomei, exauditur. 25.  Cum ad aures Capituli generalis pervenerit quod abbas de Bocham numquam venerit ad ipsum Capitulum generale, abbas de Innis non nisi semel venerit cum idem multis ab annis abbas extiterit ; abbas vero Bellifontis venire contempserit temporibus constitutis, committitur patribus abbatibus quod auctoritate Capituli generalis contra ipsos procedant secundum Ordinis instituta. De abbatibus vero Siciliae et Calabriae qui per triginta annos non venerunt ad generale Capitulum idem fiat. Simili sententiae subiaceant omnes illi qui praetextu paupertatis solummodo remanserunt vel remanent a Capitulo generali. 26.  De fratre Taddeo vero monacho cuius vita detestabilis confundit Ordinem et plurimos scandalizat, committitur abbati Claraevallis in plenaria Ordinis potestate ut ipsum capi et detineri faciat catenatum in aliqua domo Ordinis, si verum invenerit quod de ipso tam turpiter praedicatur. 27.  Item, cum ad aures generalis Capituli querela pervenerit odiosa quod in domo de Porta contra abbatem proprium per quosdam monachos et conversos conspiratio maxima sit exorta, adeo quod dicti monachi et conversi tam patri abbati quam suo proprio inobedientes et rebelles existere dignoscantur, de Ebrebaco, de Grunehem et de Lapide Sancti Michaelis abbatibus committitur ut ad locum personaliter accedentes auctoritate Capituli generalis illos quos huius conspirationis reos invenerint puniant secundum Ordinis instituta. Quod si omnes iis exequendis non potuerint interesse, duo nihilominus exequantur. 28.  Cum de excessibus mulierum quae in quadam domo spectante ab abbatiam de Crista, receptae sint in conversas, clamor devenerit ad Capitulum generale, statutum est ut de cetero ibidem nullae mulieres recipiantur, nisi de licentia speciali Capituli generalis. Poenas vero vel poenitentias quae eisdem mulieribus pro suis excessibus a patre abbate vel a visitatoribus imponentur, non praesumat quisquam facere revocari per preces vel litteras aliquorum. 29.  Querela civium Metensium contra abbatem Clariloci committitur abbati Bethaniae patri suo, ut dictum abbatem et officiales dictae domus compellat auctoritate Capituli generalis quod per distractionem mobilium vel immobilium, si aliter non potest fieri, querelae civium praedictorum taliter compescantur, ne occasione huiusmodi ad generale Capitulum de cetero recurrere compellantur. 30.  Inspectio loci in quo intendit fundare abbatiam monachorum nostri Ordinis illustris ducissa Galitiae, Bellifontis et Honestae vallis abbatibus committitur in plenaria Ordinis potestate, ut ad locum personaliter accedentes pensatis omnibus quae secundum Deum et Ordinem sunt pensanda, mittant ibidem abbatem et conventum assumptum de domo Egris, si viderint expedire, non expectata ulterius licentia Capituli generalis, et sit filia de Egris. Si vero de domo de Egris conventum assumi non poterit competentem, assumatur de domo Pontigniaci et sit filia Pontigniaci, si tamen haec de praedictae ducissae et abbatis et conventus de Egris processerint voluntate. 31.  Inspectio domus monialium Coronae Sanctae Mariae Spirenensis dioecesis quam petit incorporari Ordini dominus Spirenensis episcopus, de Uterina valle de Sconounne abbatibus committitur a Capitulo generali ut ad dictam domum personaliter accedentes, pensatis omnibus, etc., et quid inde, etc. 32.  Incorporatio domus monialium de Steyna Constantiensis dioecesis, pro qua nobilis vir comes Joannes Burg et dominus Salin[arum] supplicant. Cum iam per abbates de Loco crescente et de Maris stella inspecta est et renuntiata Capitulo generali, pro abbatia Ordinis in bonis temporalibus et spiritualibus abundare, eisdem abbatibus committitur in plenaria Ordinis potestate ut ad locum, etc., et quid inde, etc., et sit filia de Lucelen. 33.  Incorporatio domus monialium de Tennicon, Constantiensis dioecesis, pro qua supplicaverunt venerabiles domini Lugdunensis et Constantiensis episcopi, et multi alii nobiles, inspecta per abbates de Loco crescente et de Altaripa et sufficienter abundare in bonis temporalibus et spiritualibus, pro abbatia generali Capitulo nuntiata, committitur eisdem abbatibus in plenaria Ordinis potestate ut ad locum, etc., et sit filia de Maris stella. 34.  Inspectio abbatiae domus de Salis in Navarra, quam petunt incorporari Ordini rex et regina Navarrae, de Oliva et de Sancto Salvatore abbatibus committitur, etc., ut supra. 35.  Inspectio loci in quo intendit fundare abbatiam monachorum nostri Ordinis nobilis vir Edwardus, illustris regis Anglorum primogenitus, de Neth et de Bildewas et de Flexeleg abbatibus committitur auctoritate Capituli generalis quid ad locum, etc., et sit filia de Dora. 36.  Abbas de Bera qui contra abbatem de Fontanis de nuntiando proposuit falsitatem gravem ei imponendo excessum cum in imponendo socium non habuerit, extra stallum abbatis stet per quadraginta dies. 37.  Querela abbatis Carae vallis qui petit ab abbate Morimundi in Lombardia ducentas libras quibus tenetur eidem ex debito, ut asserit, de Fontevivo et Sancti Thomae de Corcellis committitur auctoritate Capituli generalis, ut ad dictam domum personaliter accedentes inquirant diligenter de debito per litteras vel per testes, et si sibi constiterit, compellant dictum abbatem Morimundi ad solutionem debiti plenarie faciendam. 38.  Cum inter abbatem et monachos Bullionis contentio exorta fuerit per quam dictum monasterium plurimum sit turbatum, de Bella valle et de Monte Sanctae Mariae abbatibus committitur a Capitulo generali quod ad locum, etc., diligenter inquirant de contentione et de excessibus singulorum ut puniant tam in capite quam in membris quos invenerint puniendos. 39.  Abbatibus de Bonoloco et de Fossa conceditur auctoritate Capituli generalis ut veniant ad ipsum Capitulum, eo anno quo abbas de Ponte alto venire hactenus consuevit. 40.  Cum super processu habito contra abbatem Pruliaci in visitatione dictae domus fuerit coram Diffinitoribus diutius disputatum, tandem de Eleemosyna et de Valle Sarnay et de Maceriis abbatibus committitur a Capitulo generali ut ad domum Pruliaci personaliter accedentes, diligenter inquirant de valore cuiusdam domus, olim dictae domus Pruliaci, donatae et redditione litterae super dicta donatione confectae et in quanto damnificatum sit ipsum monasterium Pruliaci occasione redditionis litterae memoratae et de aliis quatuor casibus scilicet de venatione nemoris, de percussione et vulneratione monachi non vindicta, de panibus concessis domino Ioanni militi, de morte fratris Roberti monachi Pruliaci incarcerati, et super iis omnibus et articulis contra eumdem abbatem faciant publicum instrumentum, sigillis suis sigillant et illud sequenti anno generali Capitulo exhibeant et praesentent. 41.  Abbati de Sigillariis conceditur a Capitulo generali ut liceat ei conventum suum emittere, si patri suo videbitur expedire. 42.  Querela abbatissae de Monte medio contra abbatissam de Eschlachia committitur de Obezina et de Bella aqua abbatibus in plenaria Ordinis potestate, etc., et quid inde, etc. 43.  Inspectio loci ad quem intendit transferri abbatiam suam abbas Stagni Sanctae Mariae, de Lenyn et de Scenna abbatibus committitur in plenaria Ordinis potestate, et quid inde, etc. 44.  De fratre Gavano monacho de Columba, qui dicitur exportasse de domo de Fulina unde fuit depositus, ad valorem quadringentarum librarum in denariis vel sacris vestibus sive libris, abbati de Sancto Thoma committitur ut personaliter accedens ad domum de Columba compellat dictum monachum auctoritate Capituli generalis ad restitutionem omnium praedictorum, si ei constiterit de praedictis ; alioquin poenam furti et proprietatis imponat dicto monacho sustinendam. Res autem huiusmodi ubicumque inventae fuerint, domui de Fulina faciat restitui auctoritate Capituli generalis. 45.  Querela abbatissae Bitameris contra abbatem Sancti Sulpicii, de Altacumba et de Leoncello abbatibus committitur in plenaria Ordinis potestate, etc. 46.  Cum abbas de Lucelen petat a Capitulo generali quod paternitas duarum filiarum suarum monialium videlicet domus Consilii et Cellae Sanctae Mariae, quas sine magnis laboribus et expensis visitare non potest propter viarum longitudinem, abbati Sancti Urbani filio suo totaliter conferatur, auctoritate Capituli generalis. De Loco crescente, de Porta Coeli abbatibus committitur auctoritate Capituli generalis ut pariter accedentes ad conventus quorum interest, si ipsorum voluntatem in hoc invenerint consentire dictarum abbatiarum monialium paternitatem abbati de Sancto Urbano, auctoritate Capituli generalis conferant et Lucelensis abbas ipsarum paternitatem resignet coram abbatibus memoratis, et quod factum fuerit anno sequenti renuntient Capitulo generali. 47.  In querela abbatis de Waurelia contra abbates Angliae, abbati Belliloci regis Angliae additur collega in eadem causa abbas de Stafordia. 48.  Abbati de Laude committitur auctoritate Capituli generalis quod abbatissam et conventum de Prato compellat, ut sororem Mariam monialem ad professionem et cohabitationem recipiant et eidem se exhibeant favorabiles et benignas. 49.  Cum ad aures Capituli generalis clamosa pervenit insinuatio super variis iniuriis quae inter abbatem de Fontibus in Anglia et suos, et quasdam personas Ordinis inimicas et in domo Inniaci insperato hinc inde illatae fuisse dicuntur, de Claravalle et de Forcadi monte committitur abbatibus ut inquirant de praedictis, et auctoritate Capituli generalis puniant reos prout ipsi decreverint expedire. 50.  Examinatio sententiae latae in abbatem de Bodelon pro abbatissa de Boscon per iudices a Capitulo designatos abbati Claraevallis committitur auctoritate Capituli generalis ut, examinata causa, faciat prout sua discretio esse iudicaverit opportunum. 51.  Abbas de Melros qui iniuste deposuit filium suum de Holmo, sicut in processu depositionis per Diffinitores diligenter examinato luce clarius patet, cum erratum fuerit in ordine *depositionis,* et in causa, et iniuste deponens depositionis sententiam mereatur, deponitur in instanti. Abbas vero de Holmo filius suus iniuste depositus, eo amoto, qui sibi successerat, in locum suum restituatur, auctoritate Capituli generalis. 52.  Abbates vero de Neubur, de Cupro, de Caret, qui incaute processum depositionis sigillare praesumpserunt, quadraginta diebus sint extra stallum abbatis, et trium dierum, unum eorum in pane et aqua, peragant poenitentiam levis culpae. Abbas Rievallis executor constituitur in praemissis. Abbas de Fontanis hoc ei denuntiet. Si vero dicti abbates depositi de cetero se gesserint pro abbatibus, tam ipsi quam omnes sectatores eorum, sententiam excommunicationis latam a Capitulo generali se noverint incurrisse. 53.  Cum in domo de Archabona sit exorta per conversos conspiratio et ibidem abbatem suum male tractaverint, ut dicitur, Sancti Martini de Viterbio et Casamarii abbatibus committitur auctoritate Capituli generalis ut ad locum personaliter accedentes, reos puniant prout ipsos decreverint puniendos. 54.  Inspectio loci ad quem transferri abbatiam Sancti Vitti reverendus pater dominus Ioannes Portuensis episcopus, de Ripalta et de Arabona abbatibus committitur, etc. 55.  Inspectio loci in quo intendit fundare abbatiam monachorum nobilis vir dux Pomeraniae, de Novo campo et de Bochonia abbatibus committitur in plenaria Ordinis potestate, etc., et sit filia de Douberom. 56.  Inspectio monasterii monialium quod Cistercium dicitur quod petit incorporari Ordini communitas Bononiae, de Fontevivo et de Strata abbatibus committitur, etc., et sit filia Columbae. 57.  Praecipitur auctoritate Capituli generalis ut Bertholus quondam monachus de Lanchein ad dictam domum de Lanchein omni mora postposita revertatur infra mensem a die denuntiationis sibi factae, et abbati dicate domus vel alii professionem faciat, nec professionem factam in Cistercio ullam esse denuntiat Capitulum generale, alioquin elapso termino pro fugitivo [habebitur]. 58.  Querela abbatis de Re contra abbatem de Merolia, de Trisagio et de Sarone abbatibus committitur, etc. 59.  Querela abbatis de Gratia Dei in Pictavia contra abbatem de Bonavalle, de Sancto Leonardo, de Castellariis et de Misericordia Dei abbatibus committitur, etc. 60.  Querela Richardi mercatoris de Belle forte contra abbatem de Estbrac, patri suo abbati de Claustro committitur ut abbatem et officiales dictae domus compellat *auctoritate* Capituli generalis ut per distractionem mobilium et immobilium ita dicto mercatori satisfaciat, ut ipsum ad nostrum Capitulum generale recurrere non oporteat in futurum. 61.  Sententiam depositionis abbatis de Fulina latam per abbatem de Carreto approbat Capitulum generale et confirmat. 62.  Propositio facta contra abbatem de Bolbona super eo quod in quibusdam locis nocturnis horis a pluribus monachis visus est et inventus tota nocte pernoctasse, de Obazina et de Bonofonte committitur abbatibus auctoritate Capituli generalis, ut praedicta diligenter inquirant, et si illud verum esse invenerint, eumdem puniant secundum Ordinis instituta. Abbas de Garda Dei hoc ei denuntiet. 